- EL APOCALIPSIS
- ←
- 20
- →

20
Ri jun mil juna'
1 Yac'ari' tek riyin ri Juan xintz'et c'a jun ángel ri ruchapon pe rukajen ri chicaj y ruc'amom pe ri rulawa'il ri itzel jul ri k'eku'm rupan.* Ap. 9.1. Y ruc'amon c'a pe chuka' jun nimalaj cadena pa ruk'a'. 2 Ri ángel ri' xberuchapa' c'a pe ri itzel dragón ri quek rij, ri nibix chuka' itzel winek y Satanás† Ap. 12.9. chare, ri xoc jun cumatz ojer ca. Xxim c'a ca ruma ri ángel, riche (rixin) chi nixime' na jun mil juna'. 3 C'ac'ari' xberuc'aka' ca chupan ri itzel jul ri k'eku'm rupan, xutz'apij ca y xuya' ca jun retal ri acuchi (achique) niban wi oquen, riche (rixin) chi majun nijako. Queri' xban ca chare, riche (rixin) chi ma yeruk'ol ta chic más ri winek ri yec'o pa ronojel ruwach'ulef,‡ Mt. 24.24; Ap. 12.9; 13.14; 16.14. hasta que nitz'aket na jun mil juna'. Yac'a tek k'axnek chic ri jun mil juna' ri', yac'ari' tek c'o chi nbejak pe juba', pero ma riche (rixin) ta q'uiy tiempo.
4 Y xintz'et c'a chi yec'o ch'aquet quiche (quixin) aj k'atbel tak tzij,§ Dn. 7.9; Mt. 19.28; Lc. 22.30; 1 Co. 6.2, 3. y chiri' ye tz'uyul wi ri ya'on chic k'atbel tzij pa quik'a' riche (rixin) chi niquik'et tzij. Xentz'et c'a chuka' ri cánima ri yecamisan el ruma xtzaq'uix quikul. Riye' xecamisex el ruma xquik'alajsaj ri xuben ri Jesús y xquitzijoj ri ruch'abel ri Dios.* Ap. 6.9. Quinojel c'a ri', yeri' ri ma xeya'o ta ruk'ij ri nabey† Ap. 13.12. chicop y ri ruwachbel. Ni ma xcajo' ta chuka' chi xya'ox (xya') retal ri chicop ri' chi nic'aj tak quiwech o chrij tak quik'a'. Y riye' xec'astej y junan c'a yek'ato tzij riq'ui ri Cristo,‡ 2 Ti. 2.12; Ap. 5.9, 10. chupan ri jun mil juna'. 5 Y yari' ri nabey c'astajbel§ 1 Ts. 4.16. ri xtibanatej. Yac'a ri nic'aj chic caminaki' ma xquec'astej ta na. Xa nik'ax na jun mil juna', c'ac'ari' tek xquec'astej pe. 6 Can lok'olaj c'a ri quic'aslen y jabel chuka' ruwaquik'ij ri janipe' xquec'astej chupan ri nabey c'astajbel; ruma ma xticowin ta ri ruca'n camic chiquij.* Ap. 21.8. Riye' can xque'oc c'a sacerdotes† Is. 61.6. riche (rixin) ri Dios y riche (rixin) ri Cristo. Y junan c'a xquek'ato tzij riq'ui ri Cristo chupan ri jun mil juna'.
7 Y yac'a tek k'axnek chic ri jun mil juna', ri Satanás xtisk'opix c'a pe chupan ri lugar ri tz'apel wi.‡ Ap. 20.2. 8 Y xtel chic c'a jun bey riche (rixin) chi yeruk'ol§ 1 P. 5.8. ri winek ri yec'o chuwech ri caji' ruxquina'il ri ruwach'ulef. Y ri winek aj Gog y aj Magog,* Ez. 38.2. can xqueruk'ol wi. Can yerumol c'a el riche (rixin) chi niquiben ch'a'oj.† Ap. 16.14. Y can sibilaj ye q'uiy, xa can ye achi'el ri sanayi' ri c'o chuchi' ri mar. 9 Ri winek ri quimolon qui' quinojsan‡ Is. 8.8. c'a el ruwech ri ruwach'ulef xejote' el y xbequisutij rij ri acuchi (achique) yec'o wi ri lok'olaj tak ralc'ual ri Dios. Y xbequisutij rij ri tinamit ri sibilaj najowex ruma ri Dios. Pero ri Dios xuben chi xbeka pe k'ak' pa quiwi', y xeruq'uis. 10 Y ri itzel winek ri xk'olo quiche (quixin) quinojel ri winek ri', xc'ak c'a chupan ri k'ak' xolon riq'ui azufre, ri can achi'el jun choy ri ntajin nic'at, ri acuchi (achique) chuka' xec'ak wi ri chicop rachibilan ri jun achi ri xbin chi jun profeta ri xk'alajsan ri ruch'abel ri Dios y xa ma kitzij ta chi profeta. Y chiri' chupan ri k'ak' xtiquitij c'a pokonal chi pak'ij chi chak'a' y can riche (rixin) xtibe k'ij xtibe sek.§ Ap. 20.14, 15.
Ri nimalaj k'atoj tzij ri xtibanatej
11 C'ac'ari' riyin xintz'et c'a jun sakilaj ch'aquet y xintz'et c'a chuka' ri tz'uyul chupan. Y ri caj y ri ruwach'ulef xquic'ol c'a el qui' chuwech ri tz'uyul chupan ri lok'olaj ch'aquet ri'. Y man c'a xe'ilitej ta chic pa quic'ojlibel.* 2 P. 3.7. 12 Y xentz'et ri caminaki', chi ch'uti'k chi nima'k ye pa'el apo chuwech ri Dios.† Jn. 5.25. Xejakalox c'a ri wuj,‡ Sal. 96.28; Dn. 7.10; 12.1; Fil. 4.3. y xjak c'a chuka' ri jun wuj riche (rixin) ri c'aslen. Quinojel c'a ri caminaki' ri' can xk'at c'a tzij pa quiwi',§ 2 Co. 5.10. y can achi'el ri xequibanala', queri' chuka' ri k'atoj tzij ri xban pa quiwi'. Achi'el ri ye tz'ibatal chupan quinojel ri wuj ri'. 13 Y ri mar xerujech c'a pe ri caminaki' ri yec'o chupan. Queri' chuka' ri camic y ri lugar ri acuchi (achique) yec'o wi ri caminaki', xequijech pe ri caminaki' ri yec'o chiri' y quinojel c'a ri' xk'at tzij pa quiwi'* Jer. 17.10; Mt. 16.27; Ro. 2.6. chiquijujunal; can achi'el ri xequibanala', can queri' ri k'atoj tzij xban pa quiwi'. 14 Y can yac'ari' tek ri camic y ri lugar† 1 Co. 15.26. acuchi (achique) xec'oje' wi ri caminaki', xec'ak chupan ri nimalaj k'ak' ri can achi'el jun choy ri ntajin nic'at. Yac'are' ri ruca'n camic. 15 Y can chupan c'a chuka' ri k'ak' ri' xec'ak wi quinojel ri winek ri ma tz'ibatal ta quibi' chupan ri wuj ri riche (rixin) c'aslen.

- EL APOCALIPSIS
- ←
- 20
- →

*20:1 Ap. 9.1.

†20:2 Ap. 12.9.

‡20:3 Mt. 24.24; Ap. 12.9; 13.14; 16.14.

§20:4 Dn. 7.9; Mt. 19.28; Lc. 22.30; 1 Co. 6.2, 3.

*20:4 Ap. 6.9.

†20:4 Ap. 13.12.

‡20:4 2 Ti. 2.12; Ap. 5.9, 10.

§20:5 1 Ts. 4.16.

*20:6 Ap. 21.8.

†20:6 Is. 61.6.

‡20:7 Ap. 20.2.

§20:8 1 P. 5.8.

*20:8 Ez. 38.2.

†20:8 Ap. 16.14.

‡20:9 Is. 8.8.

§20:10 Ap. 20.14, 15.

*20:11 2 P. 3.7.

†20:12 Jn. 5.25.

‡20:12 Sal. 96.28; Dn. 7.10; 12.1; Fil. 4.3.

§20:12 2 Co. 5.10.

*20:13 Jer. 17.10; Mt. 16.27; Ro. 2.6.

†20:14 1 Co. 15.26.

© 2010 WBT